Document ID: 32001R1508

Ir-Regolament tal-Kummissjoni (KE) Nru 1508/2001
ta’ l-24 ta’ Lulju 2001
li jistabilixxi l-istandard għall-marketing tal-basal u li jemenda r-Regolament (KEE) Nru 2213/83
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 2200/96 tat-28 ta’ Ottubru 1996 dwar l-organizzazzjoni komuni tas-suq fil-frott u l-ħxejjex [1], kif l-aħħar emendat bir-Regolament tal-Kummissjoni (KE) Nru 911/2001 [2], u partikolarment l-Artikolu 2(2) tiegħu,
Billi:
(1) Il-basal huwa fost il-prodotti elenkati fil-lista fl-Anness I tar-Regolament (KE) Nru 2200/96 li għalihom standards għandhom ikunu adottati. Ir-Regolament tal-Kummissjoni (KEE) Nru 2213/83 tat-28 ta’ Lulju 1983 li jistabbilixxi standards ta’ kwalità għall-basal u ċikwejra witloof [3], kif l-aħħar emendat bir-Regolament (KE) Nru 2390/97 [4], kien ġie emendat u ma jistax aktar jassigura ċ-ċarezza legali.
(2) Fl-interess taċ-ċarezza, r-regoli dwar il-basal għandhom jiġu separati minn dawk dwar prodotti oħra taħt ir-Regolament (KEE) Nru 2213/83. Ir-regoli f’dan il-każ għandhom għalhekk jiġu abbozzati mill-ġdid u l-Anness I tar-Regolament (KE) Nru 2213/83 għandu jiġi mħassar. Għal dak l-iskop, u fl-interess tal-preservazzjoni tat-trasparenza fis-suq dinji, akkont għandu jittieħed rigward l-istandard għall-basal irrakkomandat mill-Working Party dwar l-Istandardizzazzjoni tal-Prodotti li Jitħassru u ta’ l-Iżvilupp tal-Kwalità tal-Kummissjoni Ekonomika għall-Ewropa tan-Nazzjonijiet Uniti (NU/KEE).
(3) L-applikazzjoni ta’ dawn l-istandards għandha tneħħi l-prodotti ta’ kwalità mhux sodisfaċenti mis-suq, iġġib il-produzzjoni f’linja mal-ħtiġiet tal-konsumaturi u tiffaċilita r-relazzjonijiet kummerċjali bażati fuq il-kompetizzjoni ġusta, biex b’hekk tgħin it-titjib tal-profitabilità.
(4) Il-livelli stabbiliti huma applikabbli għall-istadji kollha tal-marketing. Il-ġarr fuq distanzi twal, u l-ħażna għal ċertu perjodu taż-żmien u l-proċessi varji li minnhom il-prodotti jridu jgħaddu jistgħu joħolqu xi grad ta’ deterjorazzjoni minħabba fl-iżvilipp bijoloġiku tal-prodotti jew minħabba n-natura tagħhom li jitħassru. Akkont għandu jittieħed ta’ din id-deterjorazzjoni meta jkunu applikati l-istandards fl-istadji tal-marketing li jseħħu wara d-dispaċċ.
(5) Il-miżuri li hemm provvediment dwarhom f’dan ir-Regolament huma konformi mal-opinjoni tal-Kumitat ta’ Ġestjoni tal-Frott u l-Ħxejjex,
ADOTTAT DAN IR-REGOLAMENT:
L- Artikolu 1
L-istandard għal marketing tal-basal, li jidħol fil-kodiċi tan-NM 07031019, għandu jkun kif stabbilit fl-Anness.
Dan l-istandard għandu japplika għall-istadji kollha tal-marketing, permezz tal-kondizzjonijiet stabbiliti fir-Regolament (KE) Nru 2200/96.
B’dankollu, fi stadji ta’ wara d-dispaċċ, il-prodotti jistgħu juru b’relazzjoni mal-ħtiġijiet tal-istandard nuqqas ħafif ta’ freskezza u ta’ qawwa fin-nefħa, kif ukoll deterjorazzjoni ħafifa minħabba l-iżvilupp tagħhom u n-natura tagħhom li jitħassru.
L- Artikolu 2
Ir-Regolament (KEE) Nru 2213/83 huwa emendat kif ġej:
1. Fit-titolu, il-kliem "basal u" huma mħassra.
2. L-Artikolu 1(1) huwa mibdul b’dan li ġej:
"1. L-istandard tal-marketing taċ-ċikwejra witloof, li tidħol fil-kodiċi tal-NM 07052100, għandu jkun kif stabbilit fl-Anness ta’ dan ir-Regolament."
3. L-Anness I huwa mħassar.
4. Fl-Anness II it-titolu huwa mibdul b’dan li ġej: "L-Anness".
L- Artikolu 3
Dan ir-Regolament għandu jidħol fis-seħħ fil-20 jum ta’ wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Għandu jkun japplika mill-1 ta’ Jannar 2002.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fl-24 ta’ Lulju 2001.

Labels: 3
17